《满庭芳 爰园春思》
明代·俞彦

春入沁园，天公做美，树老花嫩都芳。酿寒催暖，晴霭泛崇光。

淑气融人似酒，微风送、不断林香。池亭畔，时逢艳冶，新样渲梳妆。

六朝金粉地，门临朱桁，路转横塘。喜酒空赊易，诗就吟狂。

莫问后庭遗恨，但惜取、烟柳斜阳。烧银烛，夜深花睡，残月下回廊。

作者简介：［明］（约公元一六一五年前后在世）字仲茅，上元人。生卒年均不详，约明神宗万历四十三年前后在世。万历二十九年（公元一六0一年）进士。历官光禄寺少卿。彦长于词，尤工小令，以淡雅见称。词集今失传，仅见于各种选本中。